Maimane, Msimanga uit Rankuwa geskopInwoners in Garankuwa (Foto: Skermgreep uit ANA-video) Mmusi Maimane, leier van die Demokratiese Alliansie, en Solly Msimanga, burgemeester van Tshwane, is Dinsdag deur ontstoke lede van die gemeenskap uit Rankuwa, noord van Pretoria, gejaag. Maimane en Msimanga was in die gebied om besoek af te lê aan klein ondernemings en as deel van ŉ werkskeppingsprojek. Die polisie is ontbied om die twee DA-leiers uit die saal te vergesel toe ontstoke inwoners hulle begin beledig het. Lede van die gemeenskap beweer hulle is ontevrede met dienslewering deur die DA-administrasie en kla dat die rioolstelsel al ŉ paar jaar lank nie behoorlik werk nie. Sommige van die inwoners het selfs emmers vol ontlasting gebring om vir die burgemeester te wys wat hulle daagliks moet verduur. “Ons smeek die burgemeester om ons griewe te kom aanspreek, maar nee, hy kom om 25 mense uit die hele gemeenskap te sien. Dis nie regverdig nie. Hulle kom na ons toe wanneer hulle stemme nodig het, maar verwaarloos ons sodra hulle verkies is,” het inwoner Mduduzi Mopai gesê. Hy bly in ŉ plakkershuis in Sone 14 sonder enige elektrisiteit. Hy sê Msimanga het onderneem om met hulle te vergader, maar het tot dusver nog versuim om dit te doen. “Ons ondermyn nie die burgemeester se besoek nie, maar wat anders moet ons doen om aandag te kry? Ons soek sy aandag.” Msimanga het gesê hulle sou al met die inwoners vergader het, maar word elke keer verhoed wanneer hulle met die inwoners wil gesels. “Daar is mense wat regtig met ons wil gesels, maar terwyl ons nog met hulle gesels, kom ŉ ander groep en sê hulle wil ons nie hier hê nie,” het hy verduidelik. “Hoe kan ek na die gemeenskap se griewe luister en die probleme aanspreek as daar mense is wat wil seker maak dat ons dit nie doen nie?” wou hy weet. Die burgemeester het gesê hy is verbind daartoe om dienste te lewer en beplan om binne twee weke na Rankuwa terug te keer.